Daniel Acharuparambil

Daniel Acharuparambil (; Palliport, Kerala, 1939ko maiatzaren 12a – Kochi, 2009ko urriaren 26a) indiar elizgizon karmeldarra izan zen, 1996tik 2009ra Verapolyko artzapezpikua izan zena.

 Bizitza 
Daniel Acharuparambil 1939ko maiatzaren 12an jaio zen Palliporten (gaur egungo Pallippuramen), Keralan, Indian, Rocky eta Monica Acharuparambilen semea. Eskolako azken azterketa gainditu ondoren, Karmeldar Oinutsen Ordenan sartu zen 1956ko maiatzean, Ernakulam hirian. Filosofia eta teologia Alwayeko San Jose apaizgaitegian burutu zituen eta 1966ko martxoaren 14an apaiztu zen.

Ekonomiako lizentziatura, Filosofiako lizentziatura eta Indiako Filosofiako masterra lortu zituen Kerala Unibertsitatean, Puneko Pontifize Ateneoan eta Varanasiko Banaras Unibertsitate Hinduan, hurrenez hurren.

1972an, Erromako Urbaniana unibertsitatean irakasten hasi zen. 1978an, doktoretza egin zuen Erromako San Tomas Akinokoaren Unibertsitatean (Angelicumen). 1986an, Urbaniana unibertsitateko Misiologia fakultateko dekano bihurtu zen. Errektore gisa ere aritu zen 1988tik 1994ra, hau da, bi agintaldiz.

1990etik aurrera, Erlijioen Arteko Elkarrizketarako Pontifize Kontseiluko aholkulari izan zen bost urtez. Herrien Ebanjelizaziorako Kongregazioko aholkulari ere izan zen, eta Erlijioen Arteko Elkarrizketarako Pontifize Kontseiluko kide.

1996ko abuztuaren 5ean, Joan Paulo II.a aita santuak Verapolyko artzapezpiku izendatu zuen, eta 1996ko azaroaren 3an apezpiku-ordenazioa jaso zuen Ernakulamen, Josef Tomko kardinalaren eskutik. Egun berean palioa jaso zuen. Kerala Eskualdeko Latindar Kontseilu Katolikoko eta Keralako apezpiku katolikoen kontseiluko presidentea izan zen.

2008ko urriaren 24tik 2009ko maiatzaren 8ra Cochingo elizbarrutiko administratzaile apostolikoa izan zen.

Hinduismoari eta filosofia hinduari buruzko hainbat liburu idatzi zituen.

Kochiko Lourdes ospitalean hil zen eta Ernakulamgo San Frantzisko Asiskoaren katedralean hobiratuta dago.

 Ondorengotza apostolikoa 

 Erreferentziak 

 Kanpo estekak 

Kategoria:Indiako artzapezpikuak
Kategoria:Indiako katolikoak
Kategoria:Joan Paulo II.ak izendatutako apezpikuak
Kategoria:Apezpiku karmeldarrak
Kategoria:XX. mendeko indiarrak
Kategoria:XXI. mendeko indiarrak